Randburg-skietery: Stukwerker skiet egpaarDieter en Louisa Lubbe. Foto: Facebook Louisa Lubbe (40) is Donderdagmiddag doodgeskiet en haar man, Dieter, ernstig gewond by hul huis in Randburg. Gert Serfontein, Louisa se broer, het aan Maroela Media gesê Dieter, het Donderdagmiddag kort voor 15:00 ŉ stukwerker gaan oplaai om ŉ hekkie reg te maak by die gesin se huis in Witdoringweg in Sonneglans. “Hulle het by die huis ingery en uit die motor geklim toe die werker ŉ vuurwapen uitgeruk het. My swaer het ook sy vuurwapen by hom gehad en ŉ skietgeveg het uitgebreek. Ons is nog nie seker wat presies hierna gebeur het nie maar my suster het êrens uit die huis gekom en is in die kop geskiet.” Volgens Serfontein is Dieter in die skouer geskiet terwyl die werker verskeie kere geskiet is. “Dieter sal moontlik vandag reeds uit die hospitaal ontslaan word.” Hy word in die Netcare Olivedale-kliniek behandel. Serfontein het gesê Dieter en Louisa se tweejarige seuntjie Luan was by die kleuterskool ten tyde van die voorval, terwyl Dieter se twee seuns uit ŉ vorige huwelik, by hul onderskeie hoërskole was. Stefan (14) is ŉ gr. 8-leerling aan die Hoërskool Linden. Die ander seun Gustav is 16 jaar oud. “Ons is diep geraak deur die tragiese gebeure en hou Stefan, Dieter, Gustav, Luan, die res van die familie en vriende in ons gedagtes en gebede. Ons versoek dat die Linden-gemeenskap hande neem om ook hierdie gesin in dié traumatiese tyd by te staan. Hoërskool Linden sal ondersteuning aan die gesin bied. Die geweld in ons samelewing het ŉ verwoestende effek op gesinne en gemeenskappe,” het dr. Jordaan, hoof van Hoërskool Linden, gesê. Russel Meiring, woordvoerder van ER24, het vroeër gesê Louisa is op die toneel dood verklaar. Dieter en die werker is op die toneel behandel voor hulle na nabygeleë hospitale geneem is vir verdere mediese sorg. Die stukwerker het kort na sy aankoms by die hospitaal aan sy wonde beswyk. Ao. Karen Jacobs, woordvoerder van die polisie, kon sedert Vrydagoggend glad nie vir kommentaar bereik word nie.